KIRJALLINEN KYSYMYS E-2157/01 esittäjä(t): Ria Oomen-Ruijten (PPE-DE) ja Albert Maat (PPE-DE) komissiolle. Viivästykset uusien BSE-testien hyväksymisessä.



Virallinen lehti nro 081 E , 04/04/2002 s. 0120 - 0121



KIRJALLINEN KYSYMYS E-2157/01 esittäjä(t): Ria Oomen-Ruijten (PPE-DE) ja Albert Maat (PPE-DE) komissiolle (18. heinäkuuta 2001) Aihe: Viivästykset uusien BSE-testien hyväksymisessä Kaikilla muilla jäsenvaltioilla paitsi Isolla-Britannialla, Itävallalla, Ruotsilla ja Suomella on ollut 1. heinäkuuta 2001 alkaen velvollisuus varmistaa, etteivät yli 30 kuukauden ikäiset teurastetut naudat kanna BSE:tä. Geelissä sijaitsevan yhteisen tutkimuskeskuksen kuluttajien terveyden ja kuluttajasuojan laitoksen on testattava käytettävät BSE-testit tietyn menettelyn mukaisesti hyväksynnän saamiseksi. Tällä hetkellä markkinat ovat jakautuneet kolmen valmistajan, joiden testit hyväksyttiin jo vuonna 1999, kesken. Muut valmistajat ovat sittemmin hakeneet testihyväksyntää. Vuoden 2001 alussa katsottiin, että nämä uudet testit tullaan hyväksymään saman vuoden huhtitoukokuussa, mikä olisi merkinnyt, että uudet valmistajat pääsevät ajoissa näille suurille markkinoille. Nyt on kuitenkin todettu, että hyväksyntä saadaan aikaisintaan vuoden 2001 elokuun lopulla. 1. Voiko komissio ilmoittaa, mistä tämä suuri viivästys johtuu? 2. Onko komissio tietoinen, että tämän viivästyksen vuoksi nykyiset valmistajat saavat testeilleen monopoliaseman, erityisesti kun otetaan huomioon, että kun analyysilaboratorio päättää käyttää tiettyä testiä, tämä päätös on pitkäaikainen? Mitä mieltä komissio on tästä asiasta? David Byrnen komission puolesta antama vastaus (25. syyskuuta 2001) Tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22. toukokuuta 2001 annetussa parlamentin ja neuvoston asetuksessa (EY) N:o 999/2001(1), sellaisena kuin se on viimeksi muutettuna 29. kesäkuuta 2001 annetulla komission asetuksella (EY) N:o 1326/2001(2), luetellaan kolme pikatestiä, jotka on hyväksytty naudan spongiformisen enkefalopatian (BSE) valvomiseksi. Nämä testit valittiin komission vuonna 1999 tekemän arvioinnin perusteella. Toinen arviointi aloitettiin joulukuussa 2000. Arvioitavien pikatestien valinnasta vastasi maailmanlaajuisen kiinnostuksenilmaisupyynnön jälkeen asiantuntijaraati, kuten myös ensimmäisen arvioinnin yhteydessä. Toinen arviointi on kuitenkin viivästynyt odottamattomien olosuhteiden johdosta. Suu- ja sorkkataudin puhkeaminen Yhdistyneessä kuningaskunnassa viivästytti positiivisten näytteiden toimittamista Yhdistyneen kuningaskunnan asiasta vastaavasta vertailulaboratoriosta. Lisäksi saatavilla olevien jäädytettyjen testinäytteiden käsittelyssä ilmeni odottamattomia ongelmia, mistä syystä oli valmisteltava uusi testisarja. On selvää, että pikatestien hyväksymisprosessia ei saa nopeuttaa varmistamatta, että tarvittava tieteellinen arviointi tehdään huolellisesti ja asianmukaisesti. Kansanterveyden on tässä asiassa mentävä kaupallisten intressien edelle. Komissio ei pidä nykyistä tilannetta monopolistisena, koska näitä kolmea hyväksyttyä pikatestiä valmistaa ja myy kolme eri yhtiötä. Komissio kuitenkin seuraa tilannetta tarkasti. (1) EYVL L 147, 31.5.2001. (2) EYVL L 177, 30.6.2001.